DA Den Europæiske Unions Tidende L 228/21

RÅDETS FÆLLES AKTION 2004/523/FUSP

af 28. juni 2004

om Den Europæiske Unions retsstatsmission i Georgien, EUJUST THEMIS

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, artikel 25, stk. 3, og artikel 26, og

ud fra følgende betragtninger:

(1) Som udnævnelsen af Den Europæiske Unions særlige repræsentant i Sydkaukasus allerede har vist, er Den Europæiske Union begyndt at øge sit engagement i denne region. Gennem den særlige repræsentants tilstedeværelse vil EU fortsat medvirke til at sikre koordineringen af det internationale samfunds bestræbelser i Georgien og bidrage til den nye regerings igangværende reformbestræbelser.

(2) EU sigter mod at støtte overgangsprocessen i Georgien ved hjælp af hele spektret af EU-instrumenter, herunder partnerskabs- og samarbejdsaftalen, der implementeres ved hjælp af en række EF-programmer i Georgien. Den nye georgiske regering har siden sin tiltræden taget afgørende skridt på retsstatsområdet. EU er rede til at hjælpe Georgien med at gøre yderligere fremskridt og er navnlig fast besluttet på fortsat at bistå den nye regering i dens bestræbelser på at tilnærme lokale retsstatsnormer til internationale normer og EU-normer, hvilket skal ske i fuldt og tæt samarbejde med andre internationale aktører, især OSCE.

(3) Sikkerhedssituationen i Georgien er stabil, men kan forværres med mulige alvorlige følger for den regionale og internationale sikkerhed og for styrkelsen af demokratiet og retsstaten. Et engagement fra EU's side i form af en politisk indsats og ressourcer vil bidrage til at fastholde stabiliteten i regionen.

(4) Den 3. juni 2004 opfordrede Georgiens premierminister Zurab Zhvania EU til at udsende en EU-retsstatsmission til Georgien i ESFP-regi, idet han erklærede, at der bør etableres hensigtsmæssige ordninger med hensyn til missionens status og aktiviteter. Med henblik herpå skal der indgås en aftale mellem de georgiske myndigheder og EU.

(5) I overensstemmelse med retningslinjerne fra Det Europæiske Råds møde den 7.-9. december 2000 i Nice bør denne fælles aktion fastlægge den rolle, som generalsekretæren/den højtstående repræsentant i henhold til artikel 18 og 26 i EU-traktaten (TEU) skal spille ved gennemførelsen af foranstaltninger, der hører under den politiske kontrol og den strategiske styring, der udøves af Den Udenrigs- og Sikkerhedspolitiske Komité (PSC) i henhold til artikel 25 i TEU.

(6) I forbindelse med denne mission og dens begrænsede omfang taget i betragtning deltager der kun EU-medlemsstater.

(7) I henhold til artikel 14, stk. 1, i TEU skal der angives et finansielt referencegrundlag for hele den fælles aktions gennemførelsesperiode. Angivelsen af et sådant grundlag, der skal afholdes over Fællesskabets budget, er et udtryk for den lovgivende myndigheds vilje og forudsætter, at der er forpligtelsesbevillinger til rådighed i det pågældende regnskabsår —

VEDTAGET FØLGENDE FÆLLES AKTION:

Artikel 1

Missionen

1. Den Europæiske Union opretter herved en EU-retsstatsmission til Georgien i ESFP-regi, EUJUST THEMIS, bestående af en planlægningsfase, der indledes senest den 1. juli 2004, og en operativ fase, der indledes senest den 15. juli 2004.

2. EUJUST THEMIS skal fungere i overensstemmelse med de mål og andre bestemmelser, som er indeholdt i opgavebeskrivelsen i artikel 2.

Artikel 2

Opgavebeskrivelse

1. EUJUST THEMIS skal i fuldt samarbejde og komplementaritet med EF-programmer og andre donorers programmer bistå med udviklingen af en horisontal regeringsstrategi, der kan styre reformprocessen for alle relevante interessenter på strafferetsområdet og sørge for indførelse af en mekanisme til koordinering og prioritering af strafferetsreformen.

2. Nærmere bestemt kan EUJUST THEMIS inden for sine midler og kapaciteter for det første:

a) yde hastevejledning i forbindelse med den nye strategi for strafferetsreformen

b) støtte de relevante georgiske myndigheders generelle koordinerende rolle i forbindelse med reformen af retsvæsenet og bekæmpelsen af korruption

c) i nødvendigt omfang støtte planlægning af ny lovgivning, f.eks. en strafferetsplejelov; for det andet:

d) støtte udviklingen af det internationale såvel som det regionale samarbejde på strafferetsområdet.

3. EUJUST THEMIS skal bistå med at udvikle en overordnet politik og forbedre planlægningen på højeste niveau og funktionskapaciteten på områder, hvor der identificeres et presserende behov for bistand.

Artikel 3

Struktur

1. EUJUST THEMIS skal i princippet have følgende struktur:

a) et missionshovedkontor i Tbilisi bestående af missionschefen og et personale som fastsat i operationsplanen (OPLAN)

b) eksperter, der f.eks. placeres i en række af Georgiens vigtigste organer: — premierministerens kontor — justitsministeriet — det nationale sikkerhedsråd — dommerrådet — anklagemyndighedens kontor — den offentlige forsvarers kontor.

2. Den nøjagtige deployering vil afhænge af en mere detaljeret behovsvurdering, der finder sted i begyndelsen af missionen, og som gennemføres i tæt samarbejde med de georgiske myndigheder, Kommissionen og internationale donorer.

Artikel 4

Missionschef og missionseksperter

1. Missionschefen varetager den daglige styring af EUJUST THEMIS' aktiviteter og har ansvaret for personalesager og disciplinære sager.

2. Missionschefen undertegner en kontrakt med Kommissionen.

3. Alle missionseksperter i EUJUST THEMIS' personale forbliver under den relevante EU-medlemsstats eller -institutions myndighed og udfører deres pligter og handler i missionens interesse. Missionseksperterne udviser både under og efter missionen den største diskretion med hensyn til alle fakta og oplysninger vedrørende missionen.

Artikel 5

Planlægningsfasen

1. I missionens planlægningsfase skal der oprettes en planlægningsgruppe, der består af en missionschef, der leder planlægningsgruppen og det nødvendige personale til varetagelse af opgaverne i forbindelse med missionens behov.

2. Der skal som en prioritet i planlægningsprocessen foretages en omfattende situationsvurdering, der om nødvendigt kan ajourføres.

3. Planlægningsgruppen udarbejder en operationsplan og udvikler alle de tekniske instrumenter, der er nødvendige for gennemførelsen af EUJUST THEMIS. Operationsplanen skal tage hensyn til den omfattende situationsvurdering. Rådet skal godkende operationsplanen.

4. Planlægningsgruppen arbejder i snæver samordning med relevante internationale aktører, herunder OSCE, Europarådet og bilaterale donorer.

Artikel 6

Personale

1. Antallet af EUJUST THEMIS-medarbejdere og disses kompetence skal være i overensstemmelse med missionsbeskrivelsen i artikel 2 og strukturen i artikel 3.

2. Missionseksperter udstationeres af EU-medlemsstaterne eller -institutionerne. Udstationeringsperioden bør være et år. Den enkelte medlemsstat dækker udgifterne til de missionseksperter, den udstationerer, inkl. lønninger, dækning af lægehjælp, andre godtgørelser end dagpenge samt rejseudgifter til og fra Georgien.

3. Internationalt og lokalt personale ansættes på kontrakt af EUJUST THEMIS efter behov.

Artikel 7

Personalets status

1. EUJUST THEMIS-personalets status i Georgien, herunder i givet fald privilegier, immuniteter og yderligere garantier, der måtte være nødvendige for, at EUJUST THEMIS kan gennemføres og fungere godt, aftales efter proceduren i artikel 24 i TEU. Generalsekretæren/den højtstående repræsentant, der bistår formandskabet, kan forhandle sådanne ordninger på dettes vegne.

2. Den EU-medlemsstat eller -institution, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen. Den pågældende EU-medlemsstat eller -institution har ansvaret for eventuelt at anlægge sag mod den udstationerede.

Artikel 8

Kommandovej

1. EUJUST THEMIS-strukturen skal som led i Den Europæiske Unions generelle retsstatsindsats i Georgien og i sin egenskab af krisestyringsoperation have en fælles kommandovej.

2. EU's særlige repræsentant aflægger rapport til Rådet gennem generalsekretæren/den højtstående repræsentant.

3. Den Udenrigs- og Sikkerhedspolitiske Komité udøver den politiske kontrol og den strategiske styring.

4. Missionschefen leder EUJUST THEMIS og varetager den daglige ledelse.

5. Missionschefen aflægger rapport til generalsekretæren/den højtstående repræsentant gennem EU's særlige repræsentant.

6. Generalsekretæren/den højtstående repræsentant giver missionschefen retningslinjer gennem EU's særlige repræsentant.

Artikel 9

Politisk kontrol og strategisk styring

1. Den Udenrigs- og Sikkerhedspolitiske Komité udøver med referat til Rådet den politiske kontrol med og den strategiske styring af operationen. Rådet bemyndiger herved PSC til at træffe de nødvendige beslutninger i overensstemmelse med artikel 25 i TEU. Denne bemyndigelse omfatter kompetencen til efter indstilling fra generalsekretæren/den højtstående repræsentant at udnævne en missionschef og til at ændre operationsplanen og kommandovejen. Beslutningskompetencen vedrørende operationens mål og afslutning forbliver i Rådet, som bistås af generalsekretæren/den højtstående repræsentant.

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra missionschefen vedrørende gennemførelsen af operationen. Den Udenrigs- og Sikkerhedspolitiske Komité kan, i det omfang det er relevant, indkalde missionschefen til sine møder.

Artikel 10

Finansielle ordninger

1. Det finansielle referencegrundlag til dækning af udgifterne i forbindelse med missionen udgør 2 050 000 EUR.

2. Udgifter, der finansieres med det i stk. 1 fastsatte beløb, forvaltes i overensstemmelse med Det Europæiske Fællesskabs budgetprocedurer og -regler, idet dog enhver form for forudfinansiering ikke forbliver Fællesskabets ejendom. Det skal være tilladt tredjelandsstatsborgere at byde på kontrakter.

3. Missionschefen henhører fuldt og helt under Kommissionen, som fører tilsyn med ham, for så vidt angår det arbejde, der udføres inden for rammerne af hans kontrakt.

4. De finansielle ordninger skal tage hensyn til EUJUST THEMIS' operationelle krav, herunder udstyrets kompatibilitet.

5. Udgifter er støtteberettigede fra den dato, hvor denne fælles aktion træder i kraft.

Artikel 11

Fællesskabsaktioner

1. Rådet noterer sig, at Kommissionen agter at rette sin indsats mod at nå målene i denne fælles aktion, i givet fald ved hjælp af relevante fællesskabsinstrumenter.

2. Rådet noterer sig desuden, at der er behov for koordineringsstrukturer både i Tbilisi og i Bruxelles.

Artikel 12

Videregivelse af klassificerede oplysninger

Generalsekretæren/den højtstående repræsentant har, i givet fald og i overensstemmelse med missionens praktiske behov, bemyndigelse til, i overensstemmelse med Rådets sikkerhedsforskrifter, at videregive klassificerede oplysninger og dokumenter til og med klassifikationsgraden »RESTREINT UE«, som er udarbejdet med henblik på operationen, til værtslandet, OSCE, Europarådet og FN. Der vil blive udarbejdet lokale ordninger med henblik herpå.

Artikel 13

Ikrafttrædelse

Denne fælles aktion har virkning fra dagen for vedtagelsen.

Den anvendes indtil den 14. juli 2005.

Artikel 14

Offentliggørelse

Denne fælles aktion offentliggøres i Den Europæiske Unions Tidende.